Nariadenie vlády
Slovenskej republiky
zo 17. júla 2002
o postupoch pri poskytovaní informácií v oblasti technických predpisov a technických noriem
Vláda Slovenskej republiky, podľa § 2 ods. 1 písm. h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky, v znení zákona č. 207/2002 Z. z. nariaďuje:
§ 1	
Predmet úpravy
(1)	Týmto nariadením sa transponuje do právneho poriadku Slovenskej republiky smernica Európskych spoločenstiev uvedená v prílohe č. 5.
(2)	Toto nariadenie upravuje postup, rozsah a náležitosti poskytovania informácií o návrhoch technických predpisov a technických noriem.)
(3)	Toto nariadenie sa nevzťahuje na
a)	technické predpisy, ktorými sa preberajú právne predpisy Európskych spoločenstiev a na technické normy transponované do sústavy slovenských technických noriem, citované v týchto predpisoch a na technické predpisy uvedené v prílohe č. 1,
b)	osobitné predpisy nevyhnutné na ochranu osôb, najmä zamestnancov, ktorí výrobky používajú, ak tieto predpisy nemajú vplyv na ne, z hľadiska ich slobodného pohybu,
c)	opatrenia, ktorými sa do právneho poriadku Slovenskej republiky realizujú rozhodnutia Súdneho dvora Európskych spoločenstiev,
d)	ochranné opatrenia, ktoré je možné uplatniť na základe právnych predpisov Európskych spoločenstiev, ak osobitný predpis) neustanoví inak.
§ 2	
Vymedzenie základných pojmov
(1)	Na účely tohto nariadenia sa rozumie službou poskytovanou
a)	na diaľku služba, ktorá sa poskytuje bez toho, aby pri tom boli obe strany súčasne prítomné,
b)	elektronickým spôsobom služba, ktorá sa z miesta pôvodu odošle a na mieste určenia prijíma prostredníctvom elektronického zariadenia, určeného na spracovávanie (vrátane digitálneho komprimovania) a uskladňovanie údajov a je úplne vysielaná, prenášaná a prijímaná po drôte, prostredníctvom rádiových vĺn, optickým spôsobom, alebo iným elektromagnetickým spôsobom,
c)	na základe individuálnej žiadosti prijímateľa služieb, služba, ktorá sa prostredníctvom prenosu údajov poskytuje na individuálne požiadanie.
(2)	Na účely tohto nariadenia sa dobrovoľnou dohodou rozumie dohoda, kde zmluvnou stranou sú orgány, ktoré vo verejnom záujme zabezpečujú súlad s technickými špecifikáciami a inými požiadavkami, alebo predpismi na služby, s výnimkou špecifikácií vzťahujúcich sa na ponukové konania verejného obstarávania.
Podrobnosti pri poskytovaní informácií v oblasti technických predpisov
§ 3	
(1)	Ústredný orgán štátnej správy, iný orgán štátnej správy alebo orgán, ktorý vykonáva úlohy štátnej správy podľa osobitného predpisu) (ďalej len „správny orgán“) pri plnení informačných povinností ustanovených v osobitnom predpise), pri spracúvaní návrhov technických predpisov (ďalej len „návrh“) v rámci svojej pôsobnosti
a)	odovzdá návrh, s vyplneným oznamovacím formulárom podľa prílohy č. 2, Úradu pre normalizáciu, metrológiu a skúšobníctvo Slovenskej republiky (ďalej len „úrad“) tak, aby bola splnená lehota podľa § 5 ods. 1; vzor obsahu formulára vydá úrad,
b)	oznámi úradu, či a v akom rozsahu obsahuje návrh rozdiely v porovnaní s medzinárodným záväzkom, technickým predpisom, medzinárodnou technickou normou alebo európskou technickou normou a uvedie dôvody týchto rozdielov,
c)	oznámi úradu vyhodnotenie a spôsob vysporiadania sa s pripomienkami prípadne so stanoviskami Komisie Európskych spoločenstiev (ďalej jen „komisia“) alebo členských štátov Európskej únie,
d)	poskytne bez zbytočného odkladu úradu konečné znenie technického predpisu vrátane vyznačených úprav vykonaných oproti pôvodnému návrhu.
(2)	Informácia podľa odseku 1 písm. b) až d) sa spracúva v slovenskom jazyku a anglickom jazyku. Informácia podľa odseku 1 písm. a) sa odovzdá v slovenskom jazyku, ak tak ustanoví medzinárodná zmluva alebo po dohode sa odovzdá tiež v anglickom jazyku.
(3)	Pri návrhoch, ktoré môžu obmedziť predaj alebo používanie chemickej látky, prípravku alebo výrobku z dôvodu ochrany zdravia alebo ochrany spotrebiteľov alebo životného prostredia, príslušný správny orgán odovzdá úradu tiež prehľad všetkých údajov o predmetnej látke, prípravku alebo výrobku a o jeho známych a dostupných náhradách, alebo odkazy na ne, ak sú takéto informácie k dispozícii a uvedie predpokladané účinky na zdravie a ochranu spotrebiteľa a životného prostredia spolu s rozborom rizika vykonaným vhodným spôsobom podľa všeobecných zásad hodnotenia rizika chemických látok uvedených v osobitnom predpise).
§ 4	

(1)	Úrad v spolupráci s príslušným správnym orgánom alebo, ak sa technický predpis zaoberá službami poskytovanými za úhradu, na diaľku, elektronickým spôsobom a na základe individuálnej žiadosti prijímateľa služby, s výnimkou služieb uvedených v prílohe č. 3 (ďalej jen „pravidlá pre služby“), s výnimkou pravidiel pre služby uvedených v prílohe č. 4, v spolupráci s príslušným orgánom pre túto oblasť
a)	oznamuje a predkladá komisii návrh vrátane pravidiel pre služby. Ak návrh obsahuje iba transpozíciu úplného textu medzinárodnej technickej normy alebo európskej technickej normy, v prípade keď postačí informácia o príslušnej norme, oznámi komisii i dôvody, pre ktoré je uzákonenie takéhoto technického predpisu potrebné tam, kde to nebude zrejmé už z návrhu technického predpisu,
b)	poskytuje komisii súčasne aj právne predpisy alebo iné dokumenty, ak je znalosť o nich nevyhnutná na posúdenie dôsledkov navrhovaného technického predpisu,
c)	oznamuje a opätovne predkladá návrh, ak sú v ňom vykonané podstatné zmeny.
(2)	Ak sa na návrh vzťahuje tiež informačná povinnosť podľa osobitného právneho predpisu transponujúceho právny predpis Európskych spoločenstiev), môže byť oznámenie podľa odseku 1 vykonané podľa iného právneho predpisu za predpokladu, že je táto informácia tiež oznámením na účely realizácie práva Európskych spoločenstiev podľa tohto nariadenia.
(3)	Informácie poskytované podľa odsekov 1 a 2 nebudú mať dôverný charakter, okrem prípadov, ak o to výslovne požiada notifikujúci členský štát. Každá takáto požiadavka musí byť zdôvodnená.
§ 5	
(1)	Správny orgán odloží predloženie návrhu na schválenie alebo schválenie návrhu o tri mesiace odo dňa doručenia oznámenia komisii podľa § 4 ods. 1 písm. a).
(2)	Správny orgán lehotu podľa odseku 1 predĺži na
a)	štyri mesiace, v prípade návrhu vo forme dobrovoľnej dohody vtedy, ak doručí komisia alebo členský štát k návrhu podrobné stanovisko, z ktorého vyplýva, že návrh môže vytvoriť technické prekážky obchodu, 
b)	štyri mesiace v prípade návrhu obsahujúceho pravidla pre služby, ak doručí komisia alebo členský štát k návrhu podrobné stanovisko, z ktorého vyplýva, že návrh môže vytvoriť prekážky voľného pohybu služieb alebo slobodného podnikania poskytovateľov služieb v rámci vnútorného trhu,
c)	šesť mesiacov v prípade návrhu, ak doručí komisia alebo členský štát k návrhu podrobné stanovisko, z ktorého vyplýva, že návrh môže vytvoriť technické prekážky obchodu,
d)	12 mesiacov v prípade návrhu s výnimkou pravidiel pre služby, ak oznámi komisia svoj zámer navrhnúť alebo prijať právny predpis v tejto veci,
e)	12 mesiacov v prípade návrhu, vrátane pravidiel pre služby, ak oznámi komisia, že predmet úpravy je v pôsobnosti návrhu právneho predpisu predloženého Rade Európskych spoločenstiev,
f)	18 mesiacov, ak prijme Rada Európskych spoločenstiev spoločné stanovisko k prípadom uvedeným v písmenách d) a e).
(3)	Podľa odseku 2 písm. d) až f) sa nepostupuje, ak komisia
a)	informuje členské štáty, že už nemá v úmysle navrhnúť alebo prijať právny predpis alebo, že svoj návrh či zámer vzala späť,
b)	alebo Rada Európskych spoločenstiev prijali právny predpis.
(4)	Odseky 1 až 3 sa nevzťahujú na prípady, ak Slovenská republika
a)	z naliehavých dôvodov spôsobených vážnymi a nepredvídateľnými okolnosťami súvisiacimi s ochranou zdravia a bezpečnosti ľudí, ochranou živočíchov či rastlín a pri pravidlách pre služby tiež z dôvodu ochrany morálky a to najmä maloletých, musí vo veľmi krátkej lehote pripraviť technické predpisy,
b)	z naliehavých dôvodov spôsobených okolnosťami súvisiacimi s ochranou bezpečnosti finančného systému, predovšetkým s ochranou vkladateľov, investorov a poistencov je nútená okamžite vydať a zaviesť pravidlá pre finančné služby.
(5) 	Postup podľa odseku 4 musí byť príslušným správnym orgánom odôvodnený.
§ 6	
Podrobnosti pri poskytovaní informácií v oblasti technických noriem
(1)	Právnická osoba určená na tvorbu, schvaľovanie a vydávanie slovenských technických noriem,) (ďalej len „určená právnická osoba“) pri plnení informačných povinností
a)	informuje komisiu a orgány uverejnené vo Vestníku Úradu pre normalizáciu, metrológiu a skúšobníctvo Slovenskej republiky poverené tvorbou medzinárodných technických noriem, európskych technických noriem alebo národných technických noriem o zozname predmetov normalizačných prác (ďalej len „normalizačný program“), o jeho rozšírení a o návrhu slovenskej technickej normy, ak nejde o zhodné alebo rovnocenné prevzatie medzinárodnej technickej normy alebo európskej technickej normy,
b)	uvedie v informácii podľa písmena a) predovšetkým skutočnosť, či slovenská technická norma
1.	preberá medzinárodnú technickú normu tak, že s ňou nie je zhodná alebo rovnocenná,
2.	je novou slovenskou technickou normou,
3.	je zmenou slovenskej technickej normy.
c)	zašle, na základe vyžiadania, príslušnému orgánu poverenému tvorbou medzinárodných technických noriem, európskych technických noriem alebo národných technických noriem a komisii návrh slovenskej technickej normy a podľa požiadaviek informuje o opatreniach, ktoré boli na základe ich pripomienok k návrhu prijaté.
(2)	Určená právnická osoba ďalej
a)	zverejní návrh slovenskej technickej normy tak, aby pripomienky k nej bolo možné tiež získať od subjektov so sídlom v členských štátoch Európskej únie,
b)	umožní orgánom povereným tvorbou národných technických noriem v členských štátoch Európskej únie zapojiť sa do plánovaných činností pri tvorbe slovenských technických noriem, napríklad vyslaním pozorovateľa,
c)	umožní na európskej úrovni prerokovanie normalizačného programu podľa pravidiel stanovených európskymi normalizačnými orgánmi,
d)	neprijme počas prípravy európskej technickej normy, ktorej vypracovanie si vyžiadala komisia, alebo po jej schválení, žiadne opatrenia, ktoré by mohli byť na ujmu zamýšľanej harmonizácii, a predovšetkým, v predmetnej oblasti nezverejní žiadnu novú alebo revidovanú slovenskú technickú normu, ktorá by nebola v úplnom súlade s existujúcou európskou technickou normou.
§ 7	
Medzinárodná spolupráca
Ak neustanoví medzinárodná zmluva, ktorou je Slovenská republika viazaná, inak, toto nariadenie sa použije primerane aj na postup správneho orgánu pri poskytovaní informácií o technických predpisoch a technických normách vo vzťahu k tretím krajinám.)
§ 8	
Účinnosť
Toto nariadenie vlády nadobúda účinnosť dňom nadobudnutia platnosti Protokolu k Európskej dohode o pridružení o výmene informácií v oblasti technických predpisov a noriem. § 1 ods. 3 písm. c) a § 5 ods. 2 a 3 nadobudnú účinnosť dňom nadobudnutia platnosti zmluvy o pristúpení Slovenskej republiky k Európskym spoločenstvám a Európskej únii.
Mikuláš Dzurinda v. r.
predseda vlády

Príloha č. 1
k nariadeniu vlády č. .../2002
Technické predpisy, ktoré sú vyňaté z pôsobnosti tohto nariadenia
Toto nariadenie sa nevzťahuje na právne predpisy a rozhodnutia správnych orgánov alebo dobrovoľné dohody, ktorými Slovenská republika:
a)	plní záväzné právne predpisy Európskych spoločenstiev, ktoré vedú k prijatiu technických špecifikácií, iných požiadaviek alebo pravidiel pre služby,
b)	plní záväzky vyplývajúce z medzinárodných dohôd, ktoré vedú k prijatiu spoločných technických špecifikácií alebo pravidiel pre služby v Európskych spoločenstvách,
c)	využíva ochrannú doložku stanovenú v záväzných právnych predpisoch Európskych spoločenstiev,
d)	uplatňuje ustanovenie o mimoriadnych opatreniach pri výskyte nebezpečného výrobku na trhu podľa osobitného predpisu,)
e)	vykonáva rozsudok Súdneho dvora Európskych spoločenstiev,
f)	vykonáva, v súlade so žiadosťou Komisie, zmenu technického predpisu so zámerom odstrániť prekážky obchodu alebo, v prípade pravidiel pre služby, voľného pohybu služieb alebo slobodného podnikania poskytovateľov služieb.

Príloha č. 2
k nariadeniu vlády č. .../2002

Oznamovací formulár upravujúci notifikáciu podľa transponovanej smernice

Adresa

1.	Osobitný kód
2.	Členská krajina (odosielateľ oznamu)
3A. Oznamujúce stredisko 
3B. Správny orgán, ktorý je iniciátorom oznamovaného návrhu 
4. Číslo oznámenia
5.	Názov 
6.	Výrobky, alebo služby, ktoré sú návrhom upravované
7.	Oznámenie sa uskutočňuje na základe oznamovacej povinnosti upravovanej inou právnou úpravou Európskych spoločenstiev
8.	Podstata obsahu
9.	Stručné zdôvodnenie
10.	Referenčné dokumenty – východiskové texty
11.	Označenie, či sa jedná o naliehavý postup
12.	Zdôvodnenie naliehavosti
13.	Dôvernosť
14.	Fiškálne opatrenia
Príloha č. 3
k nariadeniu vlády č. .../2002
Príklady služieb, ktoré nie sú službami v zmysle tohto nariadenia 

1.	Služby, ktoré nie sú poskytované "na diaľku"

Služby poskytované za fyzickej prítomnosti poskytovateľa a prijímateľa, i keď sa pri nich používajú elektronické prístroje

a)	lekárska prehliadka alebo ošetrenie v lekárovej ambulancii prostredníctvom elektronického zariadenia, pri ktorej je pacient fyzicky prítomný;

b)	nahliadnutie do elektronického katalógu v predajni, ak sa v nej zákazník nachádza;

c)	rezervovanie letenky v cestovnej kancelárii za fyzickej prítomnosti klienta, uskutočnené prostredníctvom počítačovej siete;

d)	elektronické hry sprístupnené v herni elektronických hier, keď je zákazník fyzicky prítomný.

2.	Služby, ktoré nie sú poskytované "elektronickým spôsobom"

a) Služby, ktoré majú materiálny obsah, i keď sú poskytované prostredníctvom elektronických zariadení:

1. automaty na vydávanie hotovosti alebo cestovných lístkov (bankovky, železničné cestovné lístky);

2. prístup do cestnej siete, na parkoviská a pod. umožňovaný za úhradu, i keď sa na vstupe alebo výstupe nachádzajú elektronické zariadenia, kontrolujúce prístup alebo zabezpečujúce správnosť úhrady;

b) off-line služby: distribuovanie CD diskov alebo softvérov na disketách,

c) služby, ktoré nie sú poskytované prostredníctvom elektronických spracovávacích alebo inventarizačných systémov:

1. hlasové telefonické služby;

2. telefaxové alebo telexové služby;

3. služby poskytované prostredníctvom hlasového telefónu alebo faxu;

4. konzultácia s lekárom prostredníctvom telefónu alebo faxu;

5. konzultácia s právnikom prostredníctvom telefónu alebo faxu;

6. priamy predaj prostredníctvom telefónu alebo telefaxu.

3.	Služby, ktoré nie sú poskytované "na základe individuálnej žiadosti
prijímateľa služieb"

Služby poskytované bez individuálneho požiadania prostredníctvom vysielania údajov a určené na súčasný príjem neobmedzeným počtom jednotlivých prijímačov:

a)	služby televízneho vysielania, vrátane služieb elektronického poskytovania video nahrávok na základe žiadosti podľa osobitného predpisu),
b)	služby rozhlasového vysielania,

c)	teletext (televíziou prenášaný).

Príloha č. 4
k nariadeniu vlády č. .../2002
Pravidlá týkajúce sa služieb nespadajúce do predmetu tohto nariadenia
Z pôsobnosti nariadenia sú vyňaté:

1.	Pravidlá týkajúce sa telekomunikačných služieb, ktoré sú upravené osobitným predpisom,)
2.	pravidlá týkajúce sa služieb, ktoré sú upravené osobitnými predpismi v oblasti investičných služieb a nevyčerpávajúcim spôsobom sú ďalej uvedené:
a)	služby v oblasti cenných papierov
b)	poisťovacie a zaisťovacie operácie
c)	bankové služby
d)	operácie týkajúce sa penzijných/dôchodkových fondov
e)	služby súvisiace s termínovanými obchodmi alebo opciami pričom tieto služby zahrňujú najmä:
1.	služby v oblasti cenných papierov podľa osobitných predpisov;) služby podnikov, sprostredkujúcich kolektívne investovanie,
2.	služby spadajúce pod činnosti, podliehajúce vzájomnému uznávaniu podľa osobitného predpisu,)
3.	operácie spadajúce pod poisťovacie a zaisťovacie činnosti podľa osobitného predpisu.)
3. Pravidlá pre služby vydané:
a)	regulovanými trhmi alebo pre regulované trhy podľa osobitného predpisu,12)
b)	inými trhmi alebo orgánmi alebo pre iné trhy alebo orgány, ktoré pre regulované trhy vykonávajú clearingové alebo zúčtovacie operácie,
s tým, že pre prípady podľa bodu 3 zostáva povinnosť zaslať konečné znenie technického predpisu podľa § 3 ods. 1 písm. d).

Príloha č. 5
k nariadeniu vlády č. .../2002
Zoznam transponovaných smerníc
Týmto nariadením sa úplne transponuje nasledovná smernica
1.	Smernica č. 98/34/ES Európskeho parlamentu a Rady z 22. júna 1998 v znení Smernice č. 98/48/ES Európskeho parlamentu a Rady z 20. júla 1998 Smernica Európskeho parlamentu a Rady upravujúca postup pri poskytovaní informácií v oblasti technických noriem a predpisov, ako aj predpisov (pravidiel), vzťahujúcich sa na služby Informačnej spoločnosti.
2.	Preklad tejto smernice je na Centrálnej prekladateľskej jednotke sekcie Inštitút pre aproximáciu práva Úradu vlády Slovenskej republiky.